"Decizia premierului Ponta reprezintă o trădare de neacceptat faţă de toţi cetăţenii români care au votat la referendum pentru demiterea lui Traian Băsescu şi care au votat USL la alegerile parlamentare. Propunerea omului lui Traian Băsescu, Codruţa Kovesi, care a fost mâna dreaptă în tot sistemul ticăloşit pe care l-a pus în mişcare Traian Băsescu, pentru mine este un act inacceptabil care mă determină ca începând de astăzi să pun semn de egalitate între Victor Ponta şi Traian Băsescu", a spus Ludovic Orban.

El a arătat că PSD trebuie să ia în calcul să-l schimbe pe Ponta din funcţia de premier, pentru că altfel apare riscul ca PNL să nu mai accepte atitudinile şi acţiunile acestuia.

"Cred că PSD ar trebui să se gândească la schimbarea persoanei care deţine poziţia de premier, pentru că altfel apare riscul ca PNL să nu mai poată să accepte toate atitudinele şi acţiunile premierului Ponta, care se transformă parcă într-o marionetă de sforile căreia trage nimeni altul decât Traian Băsescu", a spus Orban.

Laura Kovesi a fost propusă pentru funcţia de procuror şef al Direcţiei Naţionale Anticorupţie (DNA), iar Tiberiu Niţu a fost propus ca procuror general al parchetului de pe lânga Înalta Curte de Casaţie şi Justiţie.

Propunerile au fost avansate miercuri dimineaţa de către premierul Victor Ponta, în calitate de ministru interimar al Justiţiei, printr-o scrisoare adresată preşedintelui Consiliului Superior al Magistraturii (CSM). Scrisoarea este înregistrată la Ministerul Justiţiei miercuri, 3 aprilie, dar datată marţi, 2 aprilie.

Ponta i-a mai propus pe Bogdan Licu pentru postul de prim adjunct al procurorului general al Parchetului, pe Codruţ Olaru ca adjunct al procurorului general al Parchetului, pe Alina Bica ca procuror şef al Direcţiei de Investigare a Infracţiunilor de Criminalitate Organizată şi Terorism (DIICOT) şi pe Elena Hosu ca adjunct al procurorului şef al DIICOT.

Liderul PNL Crin Antonescu le-a spus, miercuri, jurnaliştilor care îl aşteptau la ieşirea de la ASE, că la ora 11.30 la sediul USL va avea loc o conferinţă de presă, unde se va discuta "despre tot".